ఆరో సెషన్‌లోనూ ఆకాశం వైపే..
-  సెన్సెక్స్‌ 200 పాయింట్లు ర్యాలీ
- నిఫ్టీలో 50 పాయింట్ల వృది
ముంబయి : మార్కెట్లు వరుసగా ఆరో సెషన్‌లోనూ లాభాలలోనే నడిచాయి. సాధారణ స్థాయిని మించి వర్షాలు కురుస్తుండడం, ఆర్థిక వ్యవస్థ గణాంకాలు కొంత ప్రోత్సాహకరంగా నిలవడం, ఉత్తేజ పరిచిన ఫెడ్‌ నిర్ణయాలు, ద్రవ్యోల్బణాన్ని నియంత్రణలో ఉంచే చర్యల్లో భాగంగా కేంద్రం పలు వ్యవసాయోత్పత్తుల కనీస మద్దతు ధరను పెంచడం కూడా మార్కెట్‌ సెంటిమెంట్‌ను బలపరిచాయి.
వర్షాలు బాగా పడుతుడడంతో ఇక భవిష్యత్తులో ఆర్‌బీఐ వడ్డీరేట్లను తగ్గించే అవకాశం ఉందన్న అంచనాలు కూడా మదుపరులలో విశ్వాసాన్ని పెంచింది. ఫలితంగా మార్కెట్లు లాభాలలో నడిచాయి. డిసెంబరు నుంచి రిలయన్స్‌ జియో సంస్థ 4జీ టెలికాం సేవలను ప్రారంభించనుందన్న వార్తల నేపథ్యంలో రిలయన్స్‌ ఇండస్ట్రీస్‌ వాటాలు మార్కెట్లలో మెరుగైన ప్రదర్శనను కనబరిచాయి. ఆర్‌ఐఎల్‌ షేర్లు ముందుండి మరీ సూచీలను పరుగులు పెట్టించాయి. శుక్రవారం మార్కెట్లు ముగిసే సమయానికి సెన్సెక్స్‌ 200 పాయింట్ల మేర పెరిగి 27,317 వద్ద స్థిర పడింది. మరోవైపు ఎన్‌ఎస్‌ఈ సూచీ నిఫ్టీ కూడా 50 పాయింట్ల మేర ఎగిసి 8225 పాయింట్ల వద్ద ముగిసింది. ఎక్కువ విస్తృతి కనిపించిన మార్కెట్లో బీఎస్‌ఈ మిడ్‌క్యాప్‌ సూచీ.. దిగ్గజ సూచీలకు దీటగా 0.5% మేర పెరిగింది. స్మాల్‌ క్యాప్‌ సూచీ మాత్రం 0.3% తక్కువ ప్రదర్శనను కనబరిచింది. బీఎస్‌ఈలో 1,434 షేర్లు లాభాలలో నడిచాయి. 1230 స్క్రిప్‌లు కుంగాయి. విద్యుత్తు, మన్నికైన వినియోగదారు వస్తువులు, స్థిరాస్తి, చమురు, ఐటీ, ఆరోగ్య సంరక్షణ, ఎఫ్‌ఎంసీజీ, టెక్నాలజీ సూచీలు లాభాలలో నిడిచాయి.
వర్షాలు బాగా పడుతుండడం ట్రాక్టర్ల అమ్మకాలు పెరిగాయన్న వార్తలతో ఎం అండ్‌ ఎం వాటాలు 4 శాతం మేర ఎగిశాయి. మరోవైపు హీరో మాటార్‌ కార్ప్‌, మారుతీ, బజాజ్‌ సంస్థల షేర్లు కూడా 0.5-2 శాతం మేర పెరిగాయి. నాస్‌డాక్‌ రికార్డు గరిష్ఠ స్థాయిని తాకిన నేపథ్యంలో ఐటీ స్టాక్‌లలో ఆకర్షణీయమైన ర్యాలీ నమోదు అయింది. వడ్డీరేట్లను నెమ్మదిగా పెంచనున్నట్లు ఫెడ్‌ చేసిన ప్రకటనలతో టీసీఎస్‌, విప్రో, మాస్‌టెక్‌, హెచ్‌సీఎల్‌ టెక్‌, టెక్‌ మహీంద్రాలు 0.5-3% మేర ఎగిశాయి. ఒడిశాలోని సెజ్‌లో కొత్త ప్లాంటును పెట్టనుందన్న వార్తలతో టాటా స్టీల్‌ లాభాలలో నడిచింది. 'డీబీ స్కైపార్క్‌' నిర్మాణ కోసం ఈసీసీ, కోణార్క్‌ సంస్థలతో డీబీ రియాల్టీ భాగస్వామ్య ఒప్పందం కుదుర్చుకున్న నేపథ్యంలో ఆ సంస్థ షేరు దాదాపు 6 శాతం మేర పెరిగింది. సన్‌ టీవీ నెట్‌వర్క్‌కు సెక్యూరిటీ క్లియరెన్సులు ఇచ్చేందుకు సుప్రీం కోర్టు అటార్నీ జనరల్‌ సమ్మతి తెలిపిందన్న వార్తల నేపథ్యంలో ఆ సంస్థ షేర్లు ఎనిమిది శాతం పెరిగడం విశేషం.
మీ స్నేహితులకు రికమెండ్ చెయ్యండి